
Tundukkan Nafsumu Sebelum 
Engkau Ditundukkan Olehnya 


Disampaikan Al-Sayyid Syeikh Muhyiddin Abdul Qadir Al-Jailani, 
di Madrasah al-Ma'murah, hari Ahad pagi, 3 Syawal 545H. 


BERPALING daripada Allah s.w.t. ketika diturunkan hukum-hakam-Nya, 
bererti matinya agama, binasanya tauhid, musnahnya keredhaan dan 
keikhlasan. Sedangkan hati orang mukmin tidak mengetahui, mengapa 
dan bagaimana hendak melayan dorongan nafsunya. Bahkan ia berkata: 
“Benar...! Semua nafsu itu mesti dilawan, ditentang dan dimusuhi.” Oleh 
yang demikian, barangsiapa yang ingin memperbaiki dirinya, maka 
hendaklah dia berlatih untuk memerangi nafsunya, sehingga dirinya bebas 
daripada cengkaman kejahatan dan pengaruh nafsu, kerana seluruh nafsu 
itu mengajak kepada kejahatan. 


Apabila kamu mampu menggembleng dan menundukkan nafsumu, 
maka seluruh nafsu itu akan menjadi baik, yakni kebaikan yang berada 
di dalam kebaikan. Sehingga jadilah ia menurut semua ketaatan dan 
meninggalkan semua kejahatan dan kederhakaan. Dalam keadaan yang 
demikian, maka diucapkan baginya firman Allah, yang berbunyi: 


z 
2 g a 
„sae 


Zoege spe i oT am b pon a Ts 2 
D Tiaia ga P i P A ya #8 
DE PD cas d l D a 


Lautan Hikmah Kekasih Allah s.w.t. 


Ertinya: 
“Wahai jiwa yang tenang...! Kembalilah kepada Tuhanmu dengan 
penuh redha dan diredhai-Nya. Maka masuklah kamu ke dalam 
golongan hamba-Ku dan masuklah ke dalam syurga-Ku.” 

(Al-Fajr: 27-30) 


Dengan demikian, maka sudah pastilah ketakwaannya, dan hilang 
daripadanya segala keburukan, serta tiada kebergantungan kepada 
makhluk. Hal ini telah berlaku kepada Nabi Ibrahim Khalilullah, baginda 
telah terlepas daripada kongkongan nafsunya dan baginda hidup dengan 
tenang, bebas daripada pengaruh nafsu yang sentiasa mendorong manusia 
kepada melakukan kejahatan. 


Ketika jiwanya telah tenang, datanglah kepadanya berbagai jenis 
makhluk yang menawarkan bantuan dan pertolongan. Ketika itu baginda 
menjawab: 


“Aku tidak memerlukan pertolongan kamu sekalian. Dia (Allah) 
mengetahui keadaanku dan memenuhi segala permohonanku.” 


Kerana penyerahan dan ketakwaan baginda yangtidak berbelah bagi 
itu, maka Allah berfirman kepada api, kata-Nya: 


sama nata Tr à a Z 2 Aj yeya 
Ertinya: 
“Berkata Kami, wahai api...! Menjadi dinginlah engkau dan selamatlah 
engkau terhadap Ibrahim...!” 
(Al-Anbiya': 69) 
Allah memberi pertolongan kepada orang yang sabar bersama-Nya 
di dunia tanpa batas, sementara di akhirat pula ia akan dianugerahkan 


dengan kenikmatan tanpa batasan, sesuai dengan firman-Nya yang 
berbunyi: 

Ertinya: 
“Sesungguhnya hanya orang-orang yang bersabarlah yang digan- 


jarkan dengan pahala mereka tanpa batasan.” 
(Az-Zumar: 10) 

Tiadalah samar bagi Allah, segala sesuatu yang ditanggung oleh orang- 
orang yang menanggung kerana-Nya. Bersabarlah seketika bersama-Nya, 
sementara kamu telah melihat kelembutan-Nya dan Dia telah memberikan 
kenikmatan-Nya bertahun-tahun lamanya. Keberanian adalah sabar 
untuk seketika. Allah Taala berfirman: 


Ertinya: 
“Sesungguhnya Allah bersama orang-orang yang sabar.” 
(Al-Baqarah: 153) 


Dengan pertolongan dan harapan, bersabarlah bersama-Nya. 
Ingatlah kepada-Nya dan janganlah kamu lalai daripada mengingati-Nya. 
Janganlah kamu sedar setelah mati, kerana kesedaran ketika itu sudah 
tidak bermanfaat lagi bagi kamu. Tetapi ingatlah kepada-Nya sebelum 
datangnya kematian. Ingatlah kamu sebelum kamu diberi peringatan, 
bahawa sudah tiada lagi perintah bagimu, sehingga kamu menyesal di saat 
penyesalan tiada berguna lagi bagi kamu. Perbaikilah hati kamu, kerana 
apabila hati itu sudah baik, maka akan baik pulalah seluruh keadaanmu. 
Sehubungan dengan itu Rasulullah s.a.w. bersabda, yang berbunyi: 

Ertinya: 
"Sesungguhnya di dalam jasad anak Adam itu ada segumpal daging. 
Apabila daging itu baik, maka akan baiklah seluruh jasadnya, apabila 
daging itu rosak, maka akan rosaklah seluruh jasadnya. Ketahuilah...! 
Dia adalah hati...” 


Memperbaiki hati itu hanya dapat dilakukan dengan takwa, tawakkal 
kepada-Nya, mengesakan-Nya dan berlaku ikhlas dalam setiap amalan 
yang dilakukan semata-mata kerana-Nya. Tanpa sikap-sikap yang 
disebutkan ini, maka hati akan rosak. Hati adalah bagaikan burung di 
dalam sangkar, atau bagaikan berlian di dalam ikatannya, atau bagaikan 


1. Buku asal tidak menyebutkan sanad dan perawinya. Bagaimanapun hadis ini adal hadis yang 
sudah masyhur di kalangan umat Islam, ia diriwayatkan oleh Bukhari dalam kitab sahih beliau. 
(Penterjemah) 

harta yang tersimpan dengan sempurna di dalam almari. Adapun yang 
diperhitungkan di sini adalah burungnya, bukan sangkarnya. Berliannya, 
bukan pengikatnya. Hartanya, bukan almarinya. Bayangkanlah seekor 
burung tanpa sangkar, sebentuk berlian tanpa ikatan atau setompokharta 
tanpa tempat menyimpannya. 


Ya Allah...! Sibukkanlah anggota tubuh kami dengan ketaatan 
kepada-Mu, dan hati kami dengan makrifat kepada-Mu. Sibukkanlah 
sepanjang hayat kami, siang dan malam kami, pertemukanlah kami 
dengan orang-orang soleh yang sudah mendahului kami. Berilah kami 
rezeki sebagaimana rezeki yang Engkau kurniakan kepada mereka. 
Datangkanlah kepada kami sebagaimana yang Engkau datangkan kepada 
mereka. Amin...! 


Wahai kaumku...! Lakukanlah kepada Allah, sebagaimana yang 
dilakukan oleh orang-orang soleh kepada-Nya, sehingga Allah pula 
melakukan kepada-Mu sebagaimana yang telah dilakukan-Nya kepada 
mereka. 


Jika kamu mengharapkan agar Allah s.w.t. sentiasa memandang 
kepadamu, maka sibukkanlah dirimu dengan melakukan ketaatankepada- 
Nya, bersabar bersama-Nya, redha dengan semua ketentuan-Nya terhadap 
dirimu dan orang-orang selain kamu. Suatu kaum yang menjauhkan diri 
dari dunia dan mengambil bahagian mereka di dunia dengan jalan takwa 
serta beramal soleh. Kemudian mereka bermohon untuk kehidupan 
akhirat dan beramal dengan amalan-amalan akhirat, mereka melawan 
dorongan nafsu mereka dan mentaati Allah, menasihati diri mereka 
sendiri dan kemudian memberi bimbingan pula kepada orang lain. 


Hai pemuda...! Nasihatilah dirimu sendiri lebih dahulu, sebelum kamu 
menasihati orang lain. Adalah penting sekali bagimu mengekang atau 
melawan kehendak nafsumu dan janganlah engkau berlebih-lebihan 
menasihati orang lain, sedangkan dalam dirimu sendiri masih berada 
dalam sesuatu yang perlu engkau perbaiki. 

Celakalah engkau...! Sekiranya engkau tahu bagaimana membersihkan 
orang lain, sedangkan engkau buta. Bagaimana mungkin seorang buta 
dapat membimbing orang lain, sedangkan orang yang membimbing itu 
mestinya orang yang boleh melihat. 

Ingatlah...! Bahawa orang yang dapat menyelamatkan orang lain 
daripada lautan adalah seorang perenang yang mahir, dan yang dapat 

membawa orang lain kepada Allah s.w.t. hanyalah orang yang kenal 
kepada-Nya. Kerana perbuatan ini tidak dapat dilakukan dengan 
kebodohan dan kejumudan yang menyelimuti jiwa. 


Tiada alasan bagimu tentang tindakanmu terhadap Allah, melainkan 
mencintai-Nya dan beramal untuk-Nya, bukan untuk yang lain. Takut 
kepada-Nya bukan kepada selain-Nya. Semuanya ini dilakukan dengan 
hati, bukan dengan lidah. Semuanya ini dilakukan di dalam kesunyian, 
bukan di dalam kesibukan dan keramaian. Apabila tauhid berada di 
ambang pintu rumah, sedangkan syirik berada di dalamnya, maka itu 
namanya munafik. 


Celakalah engkau...! Lidahmu bertakwa sedangkan hatimu berada di 
dalam kederhakaan, lidahmu bersyukur sementara hatimu berpaling. 
Allah berfirman, yang berbunyi: 

Ertinya: 

“Wahai anak Adam...! Kebaikan-Ku itu turun kepadamu, dan 

kejahatanmu itu naik kepada-Ku.'2 


Celakalah kamu...! Kerana kamu mengaku sebagai hamba-Nya, 
sementara ketaatan kamu, engkau berikan kepada selain-Nya. Sekiranya 
kamu adalah benar-benar hamba-Nya, maka kamu akan kembali kepada- 
Nya dan berpihak kepada-Nya, nescaya kamu akan bermusuhan kerana- 
Nya dan berkasih-kasihan kerana-Nya. 


Seorang mukmin yang mempunyai keyakinan, tidak akan taat kepada 
hawa nafsunya, dirinya dan syaitannya. Dia tidak mengetahui syaitan 
sehingga dia mentaatinya, dia tidak mempedulikan dunia sehingga ia 
menjadi hina kerananya. Oleh itu ia merendahkan dunia dan mencari 
penghidupan akhirat. Apabila dia sudah dapat menghasilkan kehidupan 
akhirat, maka ia akan meninggalkan dunianya, bertemu dengan Tuhannya 
Yang Maha Perkasa lagi Maha Agung. Dia ikhlas beribadah kepada-Nya 
dalam semua waktunya. Dia mendengar firman Allah, yang berbunyi: 

2. Buku asal tidak menyatakan sumber firman Allah di atas, kemungkinan besar ia adalah hadis 
Qudsi, tetapi tidak pula dicatatkan perawinya. (Penterjemah) 

Ertinya: 
“Dan tiadalah mereka disuruh, kecuali untuk menyembah Allah 
dengan ikhlas dalam (menjalankan) perintah agama.” 

(Al-Bayyinah: 5) 


Buangkanlah syirik dari dalam jiwamu, dan Esakanlah Allah Yang Haq, 
Dia adalah Maha Pencipta segala sesuatu, dan semuanya berada di dalam 
tangan-Nya (kekuasaan-Nya). 


Wahai orang yang menuntut segala sesuatu, selain daripada kepada- 
Nya. Apakah kamu tidak berakal...? Tidakkah kamu tahu bahawa segala 
sesuatunya itu berada di dalam perbendaharaan-Nya...? Ingatlah, bahawa 
Allah berfirman, yang berbunyi: 

Ertinya: 
“Dan tidak ada sesuatupun, melainkan di sisi Kamilah khazanah 
(perbendaharaan)nya, dan Kami tidak akan menurunkannya 
melainkan dengan ukuran yang tertentu.” 

(Al-Hijr: 21) 


Wahai hamba...! Tidurlah kamu di bawah naungan takdir, berbantallah 
engkau dengan kesabaran, bersikap redhalah engkau terhadap takdir 
yang sudah ditentukan buat dirimu, beribadahlah engkau dengan selalu 
menanti dan mengharapkan kebahagiaan. Apabila engkau benar-benar 
telah berbuat demikian, maka Zat Yang Maha Kuasa akan mencucurkan 
semua anugerah-Nya dan mengurniakan semua nikmat-Nya kepadamu, 
di luar yang pernah engkau cari dan engkau dambakan. 


Wahai kaumku...! Sesuaikanlah dirimu dengan kudratmu, terimalah 
dari Abd al-Qadir yang telah berusaha bersungguh-sungguh menye- 
suaikan diri dengan kudrat. Ikutilah langkahku dalam menyesuaikan diri 
dengan kudrat ini, kerana sikap itu telah menghantarkan diriku kepada 
Zat Yang Maha Kuasa. 


Wahai kaumku...! Hina dan rendahkanlah dirimu kepada Allah, kepada 


3. Harta, pangkat, kesihatan dan kemewahan hidup. 
4. Struktur, sifat kejadian dan tujuan penciptaan manusia. 


E 


Lautan Hikmah Kekasih Allah s.w.t. 


kakuasaan-Nya, kepada takdir dan perbuatan-Nya. Kita tundukkan zahir 
dan batin kita kepada-Nya. Kita sesuaikan diri kita dengan kudrat kita 
dan kita jalani liku-liku hidup ini bersama kudrat itu. Kerana takdir itu 
adalah ibarat utusan Ilahi kepada makhluk-Nya, kita muliakan ia adalah 
semata-mata kerana memuliakan Yang Mengutusnya. 


Apabila hal ini telah kita lakukan, maka ia akan membawa kita 
bersamanya menghadap Yang Maha Kuasa untuk memperolehi 
pertolongan-Nya, sesuai dengan firman-Nya yang berbunyi: 

Ertinya: 

“Di sana pertolongan itu hanya (datang) dari Allah Yang Hag. Dia 


adalah sebaik-baik pemberi pahala dan sebaik-baik pemberi balasan.” 
(Al-Kahfi: 44) 


Kamu akan memperolehi minuman daripada lautan ilmu-Nya, dan 
makanan daripada limpahan anugerah-Nya, merasa tenang dengan 
ketenangan-Nya serta mendapat perlindungan daripada belaian rahmat- 
Nya. Keutamaan ini hanya akan diperolehi oleh seorang saja daripada 
setiap sejuta manusia, yang terdiri daripada berbagai suku dan bangsa. 


Wahai hamba...! Peliharalah ketakwaanmu, peliharalah kaedah-kaedah 
syarak, peliharalah semangat untuk selalu melawan godaan hawa nafsu, 
syaitan dan sahabatmu yang jahat. Seorang mukmin sentiasa berperang 
dengan mereka, dan dalam peperangan itu, topi perisainya sentiasa berada 
di atas kepalanya, pedangnya sentiasa terhunus, dan punggung kudanya 
tidakakan pernah terlepas daripada tempat duduk. Ia tidur sebagaimana 
tidurnya suatu kaum, makannya sebagaimana umumnya mereka makan, 
ia mengalahkan pidatonya dan memilih bersikap bisu sebagai budayanya. 


Hanya Allah yang mampu membuat mereka berkata-kata. Takdir 
Allah akan membuat mereka berkata-kata. Digerakkan-Nya organ bicara 
mereka di dunia, sebagaimana Allah juga dapat menjadikan seluruh 
anggota badan manusia itu mampu berbicara kelak di hari perhitungan, 
kerana Allah memberi kemampuan kepada mereka untuk berkata-kata, 
sebagaimana Dia juga mampu membuat benda-benda jisim (jamadat) 
yang lain itu mampu berkata-kata, kerana diciptakan-Nya bagi mereka 
suatualatyangmembolehkan mereka berkata-kata, maka mereka mampu 


5. Maksudnya sentiasa waspada dan bersiap sedia menghadapi musuh. 

berkata-kata. 


Apabila Dia menghendaki mereka untuk melakukan sesuatu, maka Dia 
akan menciptakan persediaan bagi mereka untuk mencapai sesuatu itu. 
Dia berkehendak agar ada orang yang tampil untuk menyampaikan berita 
tidak gembira dan berita gembira kepada manusia dengan cara yang tidak 
dapat ditewaskan, sehingga para Nabi dan Rasul itu boleh berbicara dan 
berhadapan dengan mereka. 


Apabila Allah s.w.t. mewafatkan para Nabi dan Rasul itu, maka 
dijadikan-Nya ulama yang mampu berbicara dengan ilmu mereka, lantas 
dijadikan-Nya mereka berbicara kepada mereka dengan kata-kata yang 
mengandungi kemaslahatan bagi semua makhluk sebagai ganti atau 
pewaris daripada para Nabi dan Rasul tersebut. Rasulullah s.a.w. bersabda 
yang berbunyi: 

go 3 D Na Da 
SANI ding a 
Ertinya: 
“Para ulama itu adalah pewaris para nabi.” 


Wahai kaumku...! Bersyukurlah kamu kepada Allah atas segala nikmat 
yang sudah dikurniakan-Nya kepada kamu, lihatlah, bahawa semua 
nikmat itu datang daripada-Nya. Ingatlah firman-Nya yang berbunyi: 


Ertinya: 
“Dan apa jua nikmat yang ada pada kamu itu, maka dari Allahlah 
(datangnya), kemudian apabila kamu ditimpa kemudaratan, hanya 
kepada-Nya saja kamu meminta pertolongan.” 

(An-Nahl: 53) 


Di manakah syukur bagimu, wahai orang-orang yang sudah menerima 
nikmat-Nya...? Wahai makhluk yang memandang bahawa nikmat itu 
berasal daripada selain-Nya...? Suatu ketika kamu berpendapat bahawa 
nikmat itu datangnya daripada selain Allah, manakala pada ketika lain 
kamu berkeyakinan bahawa nikmat itu datang daripada hasil usahamu 
sendiri, seakan-akan kamu sendiri yang menciptakan nikmat itu, dan 


— 

pandanganmu sentiasa menuju kepada yang tidak ada padamu, atau 
kepada apa yang berada di tangan orang lain, malahan pada suatu 
ketika pula kamu menggunakan nikmat yang kamu perolehi itu sebagai 
pendukung dirimu melakukan kemaksiatan kepada Allah. 


Wahai hamba...! Dalam kesunyianmu, kamu memerlukan suatu 
tindakan pencegahan, kamu memerlukan kewarakan yang akan 
mengangkat kamu daripada lembah kemaksiatan dan kesalahan, dan 
kamu memerlukan pengawasan yang akan mengingatkan kamu akan 
pandangan Zat Yang Maha Haq terhadap dirimu. Kamu adalah orang yang 
sangat memerlukan hal ini bersamamu di dalam waktu sunyimu, dan 
dalam masa yang sama kamu juga memerlukannya untuk memerangi 
hawa nafsu dan syaitan. 


Hancurnya kebanyakan manusia kerana mereka sentiasa melakukan 
kesalahan dan kemaksiatan. Hancurnya orang-orang zuhud, adalah 
kerana mereka mempunyai keinginan untuk bersenang-senang dengan 
menurutkehendak syahwatnya. Hancurnya para Wali Abdal adalah kerana 
lintasan fikiran ketika mereka dalam waktu sunyinya, dan hancurnya 
para siddiqin (orang-orang yang jujur dan benar) adalah sesuatu yang 
bersifat sementara. Mereka selalu disibukkan untuk selalu menjaga 
dan memelihara hatinya, kerana mereka adalah orang-orang yang tidur 
di pintu Maha Raja, mereka berdiri dalam posisi mereka sebagai juru 
dakwah, yang mengajak manusia kepada mengenal Allah Yang Haq. Tiada 
henti-hentinya mereka memujuk hati mereka dengan berkata: 


“Wahai hati...! Wahai Roh...! Wahai manusia..! Wahai Jin...! Wahai orang- 
orangyangberharap kepada Maha Raja...! Marilah...! Kita ketuk pintu Maha 
Raja. Bersegeralah kamu kepada-Nya dengan tapak hati kamu, dengan 
tapak takwa dan tauhid kamu, makrifat dan kewarakan kamu yangtinggi, 
kezuhudan kamu di dunia, di akhirat dan di dalam sesuatu selain daripada 
yang berkaitan secara langsung dengan Tuhanmu.” 


Inilah kesibukan kaum itu, mereka sudah bertekad untuk memperbaiki 
semua makhluk di bumi, tekad dan cita-cita mereka itu meliputi langit dan 
bumi, meliputi ‘Arasy dan bintang-bintang di angkasa raya. 


Wahai hamba...! Jauhkanlah daripadamu nafsu dan hawamu...! 
Jadikanlah ia laksana bumi yang berada di bawah tapak kaki manusia, 
atau laksana debu di tangan-tangan mereka. 


Sesungguhnya Allah Yang Maha Hag mengeluarkan yang hidup 

daripada yang mati dan mengeluarkan yang mati daripada yang hidup. 
Dengan pengertian bahawa Dia telah mengeluarkan Ibrahim a.s. dari 
kedua-dua orang tua baginda yang mati dalam kekufuran. Orang mukmin 
adalah makhluk yang hidup sedangkan orang kafir adalah makhluk yang 
mati. Orang yang mengesakan Allah itu adalah orang yang hidup dan orang 
yang mempersekutukan-Nya adalah orang yang mati. Inilah sebabnya 
Allah berfirman kepada Nabi Musa a.s. yang berbunyi: 


LAN GB o ea ma LAN E 2G 

Ertinya: 


“Yang mula-mula sekali mati dari kalangan makhluk makhluk-Ku 
ialah iblis.” 


Iblis itu derhaka kepada Allah, dan ia mati kerana kederhakannya 
itu. Ketika ini adalah akhir zaman, telah nyata sekali kemunafikan 
dan kedustaan. Janganlah kamu duduk bersama orang-orang munafik, 
pendusta dan pengikut darjat. Celakalah kamu, wahai jiwa orang yang 
munafik, kafir, zalim dan musyrik. 


Bagaimana kamu boleh duduk bersama jiwa kotor seperti itu...? Oleh 
itu, perangilah mereka dan jangan engkau bersahabat dengan mereka, 
namun jangan pula kamu jauhi mereka sejauh-jauhnya. Penjarakan 
mereka dan berikan hak asasi mereka. Tundukkanlah mereka dengan 
kesungguhan dan ketekunan. 


Manakala hawa nafsu pula, hendaklah engkau yang mengendali- 
kannya, jangan sampai dia yang mengendalikan kamu. Nafsu itu tidak 
ubahnya bagaikan anak kecil yang belum mempunyai akal. Bagaimana 
engkau mesti belajar daripada seorang kanak-kanak dan menerima 
sesuatu daripadanya...? 


Adapun syaitan, ia adalah musuhmu dan musuh bapamu, Adam a.s. 
Bagaimana engkau hendak bersandar kepadanya, sedangkan antara 
engkau dengannya terdapat permusuhan turun-temurun, dendam yang 
sudah berakar pada kedua-dua belah pihak. Janganlah engkau berlindung 
kepadanya, engkau tidak akan aman daripada mereka, kerana ia telah 
memerangi ayah dan ibumu (Adam dan Hawa) dahulu kala. 


Percayalah...! Sekiranya ia memperolehi peluang, maka ia akan 


6. Dalam kitab asal tidak dinyatakan sumber pengambilan firman Allah ini. Penterjemah yakin ia 
adalah hadis qudsi, tetapi tidak ada pula dinyatakan perawinya. 

membunuh jiwamu, sebagaimana ia telah melakukan hal itu kepada 
ayah dan ibumu (Adam dan Hawa). Oleh itu, jadikanlah takwa sebagai 
senjatamu, manakala tauhid atau mengesakan Allah, takut kepada-Nya, 
warak dalam diammu, jujur dalam segala tindakan, serta memohon 
pertolongan daripada Allah adalah sebagai kekuatanmu. Semua senjata 
dan tentera ini akan mengusir, membinasakan dan menghancurkan 
bala tentera iblis. Bagaimanakah kamu tidak mengusirnya, sementara 
kebenaran ada di pihakmu...? 


Wahai hamba...! Seimbangkanlah antara dunia dan akhirat. Jadikanlah 
kedua-duanya itu dalam wadah yangsama, dan menyendirilah di hadapan 
Tuhanmu Yang Maha Perkasa lagi Maha Agung, dengan hati yang kosong, 
tanpa dunia dan akhirat. Janganlah engkau menghadap kepada-Nya, 
kecuali engkau telah mengenepikan semua yang datang selain daripada- 
Nya. Janganlah engkau terbelenggu bersama makhluk, sementara engkau 
terjauh dari Khalig. Putuskanlah semua sebab ini dan cabutlah semua 
halangan ini. Jika telah memungkinkan, jadikanlah dunia untuk jiwamu, 
akhirat untuk hatimu dan Tuhan untuk batinmu. 


Wahai hamba...! Janganlah engkau bersama dengan hawa dan nafsu, 
baik di dunia mahupun di akhirat, dan janganlah engkau taat kecuali 
kepada Zat Yang Haq. Dengan demikian, bermakna engkau telah berlabuh 
di dermaga yang kukuh, dermaga yangtidak akan pernah hancur selama- 
lamanya. Pada ketika ini akan datanglah kepadamu hidayah dari Allah 
Yang Maha Haq, yang tiada kesesatan sesudahnya. Bertaubatlah daripada 
segala dosa-dosamu dan bersegeralah kepada Tuhanmu Yang Maha Mulia 
lagi Maha Agung. Jika engkau bertaubat, hendaklah taubat itu lahir dari 
hatimu, bertaubatlah engkau zahir dan batin. 


Ketahuilah...! Bahawa taubatitu adalah pusat kekuasaan dan menyesal 
dengan segala perbuatan. Tanggalkanlah baju kederhakaanmu dengan 
taubat yang tulus. Sementara malu kepada Allah itu adalah hakikat yang 
sesungguhnya, bukan kiasan dan bukan pula hanya ucapan bibir mulut 
semata-mata. 


Taubat adalah perbuatan hati, setelah sucinya anggota badan dengan 
amal-amal syar'i. Orang yang mempunyai hati itu beramal, sementara hati 
itu sendiri juga beramal. Apabila hati itu telah ke luar daripada lingkaran 
sebab-musabab dan berhubungan dengan makhluk, maka ia telah 
mengharungi samudera tawakkal, makrifat kepada Allah, meninggalkan 

sebab-musabab dan mencari penyebabnya. Apabila ia berada di tengah- 
tengah samudera, maka ia akan berkata, sebagaimana yang dinyatakan 
oleh Allah dalam firman-Nya, yang berbunyi: 


D E a Ta 
Pe SE SA 
Ertinya: 


“(Iaitu Tuhan) Yang Menciptakan aku, maka Dialah Yang Menunjuki 
aku.” 
(Al-Syua'rra: 78) 


Maka dia diberi pertunjuk (bimbingan atau hidayah) dari suatu pantai 
ke pantai yang lain, dari suatu tempat ke tempat yang lain, sehingga ia 
berhenti di sebatang jalan yang lurus. Setiap kali ia menyebut atau ingat 
kepada Tuhannya, maka teranglah jalan itu dan sinarlah kabus yang 
melindunginya. 


Hati orang yang mencari al-Hag, yang berani mengharungi semua 
rintangan dan menentang segala sesuatu yang muncul kemudiannya. 
Apabila pada suatu perjalanan dia merasa takut akan kerosakan, maka 
tampillah keimanannya, lantas keimanan itu menimbulkan keberanian 
di dalam dirinya, dan api kekhuatiran serta ketakutan akan padam 
dengan sendirinya. Sebagai gantinya, akan datanglah cahaya yang terang 
benderang, cahaya ketenteraman dan kebahagiaan yang lahir daripada 
hasil tagarrubnya kepada Allah. 


Wahai hamba...! Apabila suatu penyakit menimpa dirimu, maka 
terimalah ia dengan penuh kesabaran, dan tenanglah engkau sehingga 
datang ubatnya. Apabila ubat sudah datang, terimalah ubat itu dengan 
penuh kesyukuran. Apabila kamu mampu berbuat demikian, maka kamu 
akan berada dalam kehidupan yang tenang dan bahagia. 


Takut kepada neraka itu memutuskan hati orang mukmin, membuat 
wajah mereka berwarna kuning (pucat) dan menyusahkan hati mereka. 
Apabila perasaan seperti ini tersemat di dalam jiwa mereka, maka Allah 
akan menyirami hati mereka dengan siraman air rahmat dan kelembutan- 
Nya, dan dibukakan bagi mereka pintu-pintu akhirat sehingga mereka 
melihat akan kebenaran yang dijanjikan. Jika mereka berdiam di sana, 
tenang dan beristirehat seketika, maka dibukakanlah bagi mereka pintu 
Keagungan, yangakan menggoncangkan hati dan batin mereka, sehingga 
ketakutan yang mereka rasakan semakin bertambah dahsyat daripada 

ketakutan yang mereka rasakan sebelumnya. 


Apabila tahap ini telah sempurna bagi mereka, maka dibukalah bagi 
mereka pintu keindahan, lantas mereka pun tinggal serta menetap dengan 
tenang, merasa tenteram dan selalu terjaga. Meraka menduduki beberapa 
darjat, setingkat demi setingkat. 


Wahai hamba...! Janganlah cita-citamu hanya sekadar pada yang 
engkau makan dan engkau minum, pada yang engkau pakai dan engkau 
kahwin, pada yang engkau diami dan engkau kumpulkan saja. Kerana 
semuanya itu hanya cita-cita hawa nafsu dan naluri insaniah. Kalau 
hanya demikian, di manakah tekad hati dan batin, yakni mencari Allah 
al-Hag...? Nilai sebuah cita-cita itu ialah apa yang engkau cita-citakan. 
Maka jadikanlah Tuhanmu dan apa-apa yang di sisi-Nya sebagai tumpuan 
cita-citamu. 


Ingatlah...! Dunia ini mempunyai pengganti, iaitu akhirat. Makhluk 
juga mempunyai pengganti, iaitu Khaliq. Setiap kali kamu meninggalkan 
sesuatu di dunia ini, maka engkau akan memperolehi gantinya yang baru 
dan lebih baik di akhirat kelak. Jadikanlah sisa-sisa usiamu yang masih 
ada sekarang sebagai persiapan menuju ke akhirat, menanti kedatangan 
Malaikat Maut. Dunia adalah tempat memasak, sementara akhirat 
adalah tempat kediaman. Ketika datang kecemburuan daripada Allah, 
maka terpisahlah mereka dengan dunia. Alam yang nyata ini mengambil 
kedudukan alam akhirat, sehingga mereka tidak memerlukan dunia dan 
tidak pula memerlukan akhirat. 


Wahai pendusta...! Engkau hanya mencintai Allah ketika kamu 
memperolehi nikmat. Sebaliknya, apabila datang suatu bencana atau 
cubaan kepada kamu, kamu segera lari, seakan-akan Allah itu bukan 
kekasihmu. Semestinya, seorang hamba itu akan nyata siapa dia, ialah 
ketika menerima ujian dari Allah. Apabila datang suatu ujian atau 
cubaan daripada Allah, sedangkan engkau tetap bertahan dan tabah 
menerimanya, maka engkau adalah orang yang mencintai Allah dengan 
sebenar-benarnya. Sebaliknya jika haluanmu berubah, maka jelaslah 
pembohonganmu, musnahlah perbuatanmu yang pertama, dan ia berlalu 
entah ke mana. 


Seorang lelaki datang kepada Rasulullah s.a.w., dan ia berkata: “Wahai 
Rasulullah...! Sesungguhnya aku mencintai engkau...” Maka baginda 
bersabda: 

Ertinya: 
“Sediakanlah jilbab (perisai, penutup) untuk kefakiran.” 
Kemudian datang pula seorang lelaki kepada Rasulullah s.a.w, lantas 


dia berkata: “Wahai Rasulullah...! Sesungguhnya aku cinta kepada Allah...!” 
Maka baginda bersabda: 

Ertinya: 
“Sediakanlah jilbab (perisai, penutup) untuk setiap ujian.” 


Kecintaan kepada Allah dan Rasul-Nya itu sentiasa bersamaan dengan 
kefakiran dan ujian. Oleh yang demikian, maka sebahagian ahli hikmah 
berkata: 


“Setiap orang yang menjadi kekasih-Nya selalu diberi-Nya cubaan. 
Agar tiada seorang juapun yang dapat mengaku sebagai wali (kekasih) 
Allah. Jika tidak demikian, maka setiap orang akan mengaku bahawa 
dia mencintai Allah. Maka ditetapkanlah pembuktian cinta itu dengan 
kefakiran dan cubaan.” 

Ertinya: 

“Ya Tuhan kami, berilah kami kebaikan di dunia dan kebaikan di 

akhirat, serta peliharalah kami daripada seksaan api neraka.” 
(Al-Bagarah: 201) 


